dødedans
Dødedans, fr. danse macabre, allegorisk dans med døde og levende mennesker. I senmiddelalderens billedkunst i 1400- og 1500-t. er dødedansen ofte fremstillet som en kædedans med skiftevis skeletter og mennesker i alle aldre og sociale lag, fra pave til bonde.
Dødedansen er et memento mori, der viser, at alle er lige for døden. Mest berømt er Døden fra Lübeck, malet ca. 1465 af Bernt Notke som en ca. 30 m lang frise i Marienkirche i Lübeck (ødelagt under 2. Verdenskrig); i Danmark findes en dødedans i Nørre Alslev Kirke på Falster, udført af Elmelundeværkstedet ca. 1480. Blandt de grafiske fremstillinger er Hans Holbein d.y.s træsnitserie Dødedans, udført 1523-26.